เงินทุนสำรองประเทศลดฮวบ2,100ล้านเหรียญสหรัฐ
ธปท.เผยทุนสำรองประเทศลดฮวบ 2,100 ล้านเหรียญสหรัฐ เป็น 1.548 แสนล้านเหรียญสหรัฐ คาดเป็นเพราะทางการปล่อยสภาพคล่องเงินเหรียญสหรัฐเข้าระบบ
13 มี.ค. 2558

ธปท.เผยทุนสำรองประเทศลดฮวบ 2,100 ล้านเหรียญสหรัฐ เป็น 1.548 แสนล้านเหรียญสหรัฐ คาดเป็นเพราะทางการปล่อยสภาพคล่องเงินเหรียญสหรัฐเข้าระบบ
ธนาคารแห่งประเทศ (ธปท.) รายงานฐานะเงินทุนสำรองระหว่างประเทศ ล่าสุด ณ วันที่ 6 มี.ค.ที่ผ่านมา อยู่ที่ระดับ 1.548 แสนล้านเหรียญสหรัฐ หรือ ประมาณ 5.016 ล้านล้านบาท ลดลง 2,100 ล้านเหรียญสหรัฐ หรือประมาณ  6.9 หมื่นล้านบาท หากคิดอัตราแลกเปลี่ยนเฉลี่ยในปัจจุบันที่ 32.80 บาท/เหรียญสหรัฐ จากสัปดาห์ก่อนหน้าอยู่ที่ 1.569 แสนล้านเหรียญสหรัฐ หรือประมาณ 5.080 ล้านล้านบาท
ด้านฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 2.08 หมื่นล้านเหรียญสหรัฐ คงที่เมื่อเทียบกับสัปดาห์ก่อนหน้าส่งผลให้ทุนสำรองระหว่างประเทศสุทธิซึ่งรวมทุนสำรองฯและ Forward แล้ว อยู่ที่ระดับ 1.756 แสนล้านเหรียญสหรัฐ
นักวิเคราะห์ คาดว่าทุนสำรองที่ลดลงน่าจะเป็นผลจากทางการปล่อยสภาพคล่องเงินเหรียญสหรัฐในทุนสำรองประเทศออกมาดูแลตลาด เพราะช่วงที่ผ่านมาเริ่มเห็นการไหลออกของเงินทุนต่างชาติบ้างแล้ว บวกกับการส่งออกลดลงต่อเนื่องสองเดือนติดต่อกันทำให้สภาพคล่องเงินเหรียญสหรัฐในตลาดอาจจะลดลง อย่างไรก็ดีในช่วงนี้เงินบาทเคลื่อนไหวในทิศทางที่อ่อนค่าลง อยู่ที่ระดับ 32.80 -32.90 บาท/เหรียญสหรัฐ หลังคณะกรรมการนโยบายการเงิน(กนง.)ประกาศลดดอกเบี้ยลง 0.25% เหลือ 1.75%  
สำหรับฐานเงินหรือเงินสดหมุนเวียนในมือภาคเอกชนบวกเงินฝากของสถาบันการเงิน ที่ ธปท. ในปัจจุบันอยู่ที่ระดับ 1.559 ล้านล้านบาท ลดลงเล็กน้อยเมื่อเทียบกับสัปดาห์ก่อนหน้าที่ 1.611 ล้านล้านบาท อย่างไรก็ดี สภาพคล่องเงินสดในระบบยังมีเพียงพอต่อความต้องการใช้จ่ายของประชาชน